Ministru kabineta noteikumu projekta

**„Grozījumi Ministru kabineta 2006.gada 21.marta noteikumos Nr.229 „Uztura padomes nolikums””**

sākotnējās ietekmes novērtējuma ziņojums

**(anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu „Grozījumi Ministru kabineta 2006.gada 21.marta noteikumos Nr.229 „Uztura padomes nolikums”” projekts (turpmāk - Projekts) izstrādāts atbilstoši Pārtikas aprites uzraudzības likuma 19.panta otrajā daļā noteiktajam. |
|  2. |  Pašreizējā situācija un problēmas | Saskaņā ar Ministru kabineta 2006.gada 21.marta noteikumu Nr.229 „Uztura padomes nolikums” (turpmāk – MK noteikumi Nr.229) 1.punktu Uztura padome (turpmāk – Padome) ir koordinējoša un konsultatīva institūcija, kuras darbības mērķis ir veicināt uztura politikas īstenošanu, analizējot ar uzturu saistītās sabiedrības veselības problēmas un sniedzot priekšlikumus šo problēmu risināšanai. Pamatojoties uz minēto Ministru kabineta noteikumu 2.punktu, Padomes funkcijas ir koordinēt darbību, kas saistīta ar uztura politikas izstrādi un īstenošanu, sniegt konsultācijas attiecīgajā jomā, kā arī veicināt uzturzinātnes attīstību Latvijā.Ņemot vērā, ka Pārtikas aprites uzraudzības likuma 19.panta otrā daļa tiešāk nosaka Padomes darba organizāciju nekā Valsts pārvaldes iekārtas likuma 13.pants, ir plānots grozīt norādi, uz kāda likuma pamata MK noteikumi Nr.229 izdoti, Valsts pārvaldes iekārtas likuma 13.pantu aizstājot ar Pārtikas aprites uzraudzības likuma 19.panta otro daļu. Lai aktualizētu Padomes sastāvu atbilstoši šī brīža situācijai, tiek plānots veikt grozījumus MK noteikumu Nr.229 III. nodaļā „Padomes struktūra”.Ņemot vērā, ka saskaņā ar Ministru kabineta 2009.gada 29.maija rīkojumu Nr.359 „Par Bērnu, ģimenes un sabiedrības integrācijas lietu ministrijas reorganizāciju” tika reorganizēta Bērnu, ģimenes un sabiedrības integrācijas lietu ministrija un tās funkcijas tika nodotas Labklājības ministrijai, Tieslietu ministrijai un Izglītības un zinātnes ministrijai, ir nepieciešams veikt grozījumus MK noteikumos Nr.229, 5.2.apakšpunktā noteikto bērnu un ģimenes lietu ministru (vai viņa pilnvaroto personu) – padomes priekšsēdētāja vietnieku, aizvietojot ar Labklājības ministrijas pārstāvi, kas saskaņā ar Ministru kabineta 2004.gada 27.janvāra noteikumiem Nr.49 „Labklājības ministrijas nolikums” ir atbildīga par bērnu un ģimenes tiesību jomu.Ņemot vērā, ka šobrīd Latvijā darbojas divas ģimenes ārstu nevalstiskās organizācijas – Latvijas Ģimenes ārstu asociācija un Latvijas Lauku ģimenes ārstu asociācija, Padomes sastāvā ir nepieciešams iekļaut abas minētās asociācijas, lai ģimenes ārstu viedoklis uztura politikas jomā tiktu pilnvērtīgi pārstāvēts.Ņemot vērā, ka Latvijas tirgotāju asociācija nodarbojas ar dažādu preču (piemēram, tabaka, alkohols u.c.) mazumtirgotāju interešu pārstāvniecību, savukārt Latvijas Pārtikas tirgotāju asociācija ir dibināta ar mērķi veicināt pārtikas mazumtirdzniecības kā nozares attīstību, risinot tos jautājumus, kas nozīmīgi tieši pārtikas mazumtirgotājiem, grozījumu rezultātā paredzēts Padomes sastāvā aizvietot Latvijas tirgotāju asociācijas pārstāvi ar Latvijas Pārtikas tirgotāju asociācijas pārstāvi.Saskaņā ar Rīgas domes 2011.gada 1.marta saistošajiem noteikumiem Nr.114 „Rīgas pilsētas pašvaldības nolikums” šobrīd Rīgas domē darbojas Izglītības, kultūras un sporta departaments, tādējādi MK noteikumos Nr.229 ir nepieciešams precizēt 5.13.apakšpunktu, aizstājot vārdu „jaunatnes” ar vārdu „kultūras”.Pamatojoties uz Ministru kabineta 2012.gada 4.decembra noteikumu Nr.821 „Valsts sporta medicīnas centra nolikums” stāšanos spēkā 2013.gada 1.janvārī, par spēku zaudējušiem tika atzīti Ministru kabineta 2005.gada 18.janvāra noteikumi Nr.47 "[Sporta medicīnas valsts aģentūras nolikums](http://www.likumi.lv/doc.php?id=99939)" (Latvijas Vēstnesis, 2005, 21., 172.nr.; 2008, 34.nr.). Saskaņā ar 2012.gada 4.decembra noteikumu Nr.821 „Valsts sporta medicīnas centra nolikums” 13.punktu Valsts sporta medicīnas centrs ir valsts aģentūras "Sporta medicīnas valsts aģentūra" funkciju, tiesību, saistību, prasību, bilancē esošās mantas, lietvedības un arhīva pārņēmējs. Ņemot vērā iepriekš minēto, ir nepieciešams veikt grozījumus MK noteikumos Nr.229, Padomes sastāvā Sporta medicīnas valsts aģentūras pārstāvja vietā nosakot Valsts sporta medicīnas centra pārstāvi.Lai optimizētu valsts pārvaldes iestāžu darbību, veselības nozarē pēdējo gadu laikā ir notikušas vairākas reorganizācijas:* Saskaņā ar Ministru kabineta 2009.gada 29.jūlija rīkojuma Nr.509 „Par Veselības ministrijas padotībā esošo valsts pārvaldes iestāžu reorganizāciju” 1.1.apakšpunktu līdz 2009.gada 1.septembrim tika reorganizēta valsts aģentūra „Sabiedrības veselības aģentūra” un tās funkcijas, tai skaitā sabiedrības veselības jomā, tika nodotas Veselības ministrijai, Veselības inspekcijai, valsts aģentūrai “Latvijas infektoloģijas centrs”, Katastrofu medicīnas centram un Veselības ekonomikas centram;
* Pamatojoties uz Ministru kabineta 2009.gada 9.septembra rīkojumu Nr.608 „Par Katastrofu medicīnas centra reorganizāciju”, tika reorganizēts Katastrofu medicīnas centrs, to pievienojot Neatliekamās medicīniskās palīdzības dienestam;
* Pamatojoties uz Ministru kabineta 2011.gada 7.septembra rīkojumu Nr.436 „Par Veselības norēķinu centra un Veselības ekonomikas centra reorganizāciju”, tika reorganizētas veselības ministra pakļautībā esošās tiešās pārvaldes iestādes – Veselības norēķinu centrs un Veselības ekonomikas centrs –, tās apvienojot, un ar 2011.gada 1.novembri izveidojot jaunu veselības ministra pakļautībā esošu tiešās pārvaldes iestādi – Nacionālo veselības dienestu;
* Saskaņā ar Ministru kabineta 2012.gada 21.februāra rīkojumu Nr.101 „Par Slimību profilakses un kontroles centra izveidošanu un Veselības ministrijas un Zemkopības ministrijas padotībā esošo valsts pārvaldes iestāžu reorganizāciju” tika likvidēta valsts aģentūra “Latvijas Infektoloģijas centrs” un ar 2012.gada 1.aprīli tika izveidota veselības ministra pakļautībā esoša tiešās pārvaldes iestāde - Slimību profilakses un kontroles centrs (turpmāk - SPKC).

Pamatojoties uz Ministru kabineta 2012.gada 3.aprīļa noteikumiem Nr.241 „Slimību profilakses un kontroles centra nolikums”, SPKC ir veselības ministra pakļautībā esoša tiešās pārvaldes iestāde, kuras darbības mērķis ir īstenot valstī sabiedrības veselības politiku epidemioloģiskās drošības un slimību profilakses apakšjomās, kā arī nodrošināt veselības veicināšanas politikas īstenošanu un koordināciju, kas ietver arī uztura politikas jautājumus.Ņemot vērā iepriekš minēto informāciju, MK noteikumos Nr.229 ir nepieciešams aktualizēt Padomes sastāvu, valsts aģentūras „Sabiedrības veselības aģentūra” pārstāvi aizvietojot ar SPKC pārstāvi.Tā kā Latvijas Sabiedrības veselības asociācija nodarbojas ar pētījumu veikšanu un nozīmīgāko sabiedrības veselības, tai skaitā uztura politikas, problēmu aktualizēšanu sabiedrībā, ir svarīgi iekļaut minētās asociācijas pārstāvi Padomes sastāvā, tādējādi nodrošinot aktuālās informācijas apmaiņu par jaunākajiem pētījumiem un to rezultātiem. Ņemot vērā, ka uztura paradumiem ir liela ietekme uz sirds un asinsvadu veselības stāvokli, papildus Padomes sastāvā ir nepieciešams iekļaut pārstāvi no Latvijas Kardiologu biedrības. Latvijas Kardiologu biedrība ir dibināta ar mērķi akcentēt sirds un asinsvadu slimību nozīmīgumu sabiedrībā. Minētā biedrība aktīvi iesaistās veselības veicināšanas pasākumos, kuros sabiedrība tiek informēta par sirds veselību, sirds slimību riskiem un iespējām no tiem izvairīties.Lai efektīvāk organizētu Padomes darbu, rīkot sanāksmes biežāk kā reizi pusgadā nav nepieciešams. Vienlaikus ir jāņem vērā, ka, risinot uztura politikas jautājumus, rezultāti tiek sasniegti ilgtermiņā, līdz ar to Padomes sēžu organizēšana reizi pusgadā ir pietiekama. Grozījumu rezultātā tiks veiktas izmaiņas MK noteikumu Nr.229 IV. nodaļas „Padomes darba organizācija un lēmumu pieņemšana” 8.punktā, nosakot, ka Padomes sēdes notiek ne retāk kā reizi pusgadā. Tāpat, ņemot vērā, ka Padome ir lemttiesīga, ja tajā piedalās ne mazāk kā puse no Padomes locekļiem un to, ka grozījumu rezultātā Padomes locekļu skaits tiek palielināts no 18 uz 21, attiecīgi Padomes locekļu skaita izmaiņām ir nepieciešams veikt grozījumus MK noteikumu Nr.229 IV. nodaļas „Padomes darba organizācija un lēmumu pieņemšana” 11.punktā, nosakot, ka Padome ir lemttiesīga, ja tajā piedalās ne mazāk kā 11 Padomes locekļi.  |
|  3. | Saistītie politikas ietekmes novērtējumi un pētījumi | Projekts šo jomu neskar |
|  4. | Tiesiskā regulējuma mērķis un būtība | Projekta mērķis ir veikt grozījumus MK noteikumos Nr.229, lai aktualizētu Padomes sastāvu un darbību, ņemot vērā pēdējos gados veselības nozarē notikušo valsts pārvaldes iestāžu reorganizāciju un citu institūciju maiņu. Ar grozījumiem MK noteikumos Nr.229 tiek papildināts Padomes sastāvs ar veselības un uztura jomā darbojošām nevalstiskajām organizācijām, tādējādi nodrošinot plašāku veselības un uztura jomas speciālistu pārstāvniecību. Grozījumu rezultātā šīs sadaļas 2.punktā minētā problēma tiktu atrisināta un būtu iespējams sasaukt Padomes sēdi jaunā personālsastāvā, tādējādi veicinot uztura politikas attīstību un īstenošanu valstī.Papildus Padomes sastāva aktualizēšanai Projekts paredz grozījumus MK noteikumu Nr.229 IV. nodaļā „Padomes darba organizācija un lēmumu pieņemšana”, nosakot, ka Padomes sēdes notiek ne retāk kā reizi pusgadā, kā arī to, ka Padome ir lemttiesīga, ja tajā piedalās ne mazāk kā 11 Padomes locekļi. |
|  5. |  Projekta izstrādē iesaistītās institūcijas | Veselības ministrija |
|  6. |  Iemesli, kādēļ netika nodrošināta sabiedrības līdzdalība | Ņemot vērā, ka Projekts ietver tehniskus grozījumus, nodrošināt sabiedrības līdzdalību nav nepieciešams. |
|  7. |  Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Projekta izpildi nodrošinās Veselības ministrija. |
| 2. | Projekta izpildes ietekme uz pārvaldes funkcijām | Projekts neparedz sašaurināt vai paplašināt pārvaldes funkcijas. |
| 3. | Projekta izpildes ietekme uz pārvaldes institucionālo struktūruJaunu institūciju izveide | Projekts šo jomu neskar |
| 4. | Projekta izpildes ietekme uz pārvaldes institucionālo struktūruEsošo institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūruEsošo institūciju reorganizācija | Projekts šo jomu neskar |
| 6. | Cita informācija | Nav |

*Anotācijas II, III, IV, V un VI sadaļa – projekts šīs jomas neskar.*

Veselības ministre I.Circene

09.04.2013. 16:19

1307

V.Muižniece

67876027, valerija.muizniece@vm.gov.lv